Шанхайски световен финансов център

Шанхайският световен финансов център (на китайски: 上海环球金融中心; на английски: Shanghai World Financial Center) е небостъргач в град Шанхай, Китай. Зданието е завършено през 2008 г. и има височина 492 m. Това го нарежда на трето място по височина в света след Тайпе 101 и на първо място в Континентален Китай (с Хонг Конг). Неофициалното име на небостъргача е „отварачката“. Строителните работи се изпълняват от японската фирма Mori Building Company, главен проектант е архитектът Дейвид Малот (David Malott) от нюйоркската компания Kohn Pedersen Fox. В небостъргача има офиси, хотели, конферентни зали, зали за наблюдение, а на приземния етаж има молове. Park Hyatt Shanghai е хотелската част на кулата, която се състои от 174 стаи и апартаменти, намиращи се между 79-ия и 93-тия етаж. Това е вторият най-висок хотел в света, задминавайки Шанхай Гранд Хаят, който се намира между 53-тия и 87-ия етаж в съседния небостъргач Дзин Мао. На 14 септември 2007 г. небостъргачът достига 492 метра, което го прави втората най-висока сграда в света за тогава и най-високата сграда в континентален Китай. Също така тя се нарежда на първо място по най-висок обитаем етаж и най-висок покрив на сграда – две категории, които са определящи в класацията за най-висока сграда в света. Залата за наблюдение предлага гледка от 474 m над земята. През 2013 г. небостъргачът е задминат по височина от Шанхайската кула, която трябва да бъде завършена през 2014 г. История Проектът на сградата е дело на американската архитектурна фирма Kohn Pedersen Fox. Първият камък на 101-етажната сграда е положен още през 1997 г., но азиатската финансова криза от 1998 г. забавя строителството. През 2003 г. работата отново се преустановява поради промени в проекта от страна на Mori Building Company (увеличена е височината на зданието до 492 m и броят на етажите до 101, от първоначалните 460 и 94 съответно). Строежът на кулата е финансиран от няколко мултинационални компании от Китай, Япония и Хонг Конг с участието на американски и европейски инвеститори. Morgan Stanley е инвестиционната банка по проекта. Строеж Основата на кулата е положена на 27 август 1997 г. В края на 1990-те години строителната корпорация „Pierre de Smet“ претърпява финансов срив заради азиатската финансова криза от 1997-1998 г., която оставя проекта в застой, след като са налети основите. На 13 февруари 2003 г. „Mori Group“ увеличава височината на сградата до 492 m или 101 етажа от първоначално заплануваните 460 m или 94 етажа. Новата сграда използва основите на първоначално заплануваната, като строежът е възобновен на 16 ноември 2003 г. На 14 август 2007 г. избухва пожар в незавършения център. Огънят е забелязан на 40-ия етаж около 16:30 местно време, а малко след това димът се виждал ясно извън сградата. До 17:45 огънят е изгасен. Повредите били леки и никой не е пострадал по време на инцидента. Причината за пожара е все още неизвестна, но според някои източници първоначалното разследване предполага, че пожарът е започнал от някои от електрожените на работниците. Сградата достига цялата си височина от 492 m на 14 септември 2007 г., след като е поставен последният стоманен трегер. Последните облицовъчни панели са поставени в средата на юни 2008 г., а асансьорите са завършени в средата на юли. Шанхайският световен финансов център е завършен на 17 юли 2008 г., а официално е открит на 28 август същата година. На 30 август 2008 г. етажите за наблюдение на гледката са отворени за широката публика. Източници Външни препратки Skyscraperpage.com Диаграма на ШСФЦ Emporis.com Данни за ШСФЦ Mori Building Co. Страница с проектите на ШСФЦ Архив на оригинала от 2007-09-28 в Wayback Machine. Снимки от строителния процес ШСФЦ - 3D on в Google Earth Архив на оригинала от 2007-03-10 в Wayback Machine. Промо-видео в Youtube